Tarybos sprendimas
2002 m. spalio 8 d.
iš dalies keičiantis Sprendimą 98/566/EB dėl Europos bendrijos ir Kanados susitarimo dėl abipusio pripažinimo sudarymo
(2002/802/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį, siejant su 300 straipsnio 2 dalies pirmosios pastraipos pirmuoju sakiniu, 300 straipsnio 3 dalies pirmosios pastraipos pirmuoju sakiniu ir 4 dalimi,
atsižvelgdama į Komisijos pasiūlymą,
kadangi:
(1) siekiant užtikrinti efektyvų Europos bendrijos ir Kanados susitarimo dėl abipusio pripažinimo [1] (toliau - susitarimas) taikymą, būtina iš dalies pakeisti Sprendimą 98/566/EB [2], kad Komisija būtų įgaliota imtis visų būtinų priemonių dėl susitarimo taikymo,
(2) Taryba turėtų išsaugoti įgaliojimus spręsti dėl sektorių priedų pripažinimo negaliojančiais,
NUSPRENDĖ:
Vienintelis straipsnis
Sprendimo 98/566/EB 3 straipsnis pakeičiamas taip:
"3 straipsnis
1. Komisija, padedama specialiojo Tarybos paskirto komiteto, atstovauja Bendriją susitarimo XI ir XII straipsniuose nurodytuose jungtiniame komitete ir bendrose sektorinėse grupėse, įkurtose sektorių priedais. Komisija, pasikonsultavusi su šiuo specialiuoju komitetu, skiria, teikia pranešimus, keičiasi informacija ir pateikia prašymus suteikti informaciją, kaip tai numatyta susitarime.
2. Bendrijos poziciją dėl jungtinio komiteto priimamų sprendimų dėl sektorių priedų pripažinimo negaliojančiais pagal XIX straipsnio 2 dalį kvalifikuota balsų dauguma nustato Taryba, remdamasi Komisijos pasiūlymu.
3. Visais kitais atvejais Bendrijos poziciją jungtiniame komitete arba, prireikus, bendrose sektorinėse grupėse nustato Komisija, pasikonsultavusi su 1 dalyje nurodytu specialiuoju komitetu."
Priimta Liuksemburge, 2002 m. spalio 8 d.